
ట్రూ ఇన్సిడెంట్ కార్తీ కథానాయకుడిగా మణిరత్నం రూపొందించిన ద్విభాషా చిత్రం ‘చెలియా’ (తమిళంలో ‘కాట్రు వెలియిడై’) ప్రస్తుతం థియేటర్లలో నడుస్తోంది. అందులో ఒక ఎపిసోడ్లో కార్తీ, అతని ఇద్దరు స్నేహితులు పాకిస్థాన్ జైలు నుంచీ, అక్కడి ఆర్మీ జవాన్ల నుంచీ తప్పించుకొని పారిపోతారు. ఈ సన్నివేశాన్ని కొంతమంది సమీక్షకులు ప్రశ్నించారు. పాకిస్థాన్ జైలు నుంచి అలా ఎవరైనా తప్పించుకోవడం సాధ్యమవుతుందా?.. అని విమర్శించారు. నిజానికి ఆ సన్నివేశం పూర్తిగా కల్పితమేమీ కాదు. దాని వెనుక ఒక వాస్తవిక సంఘటన ఉంది! 1971 డిసెంబర్ 10న జరిగిన ఘర్షణలో ఫ్లయిట్ లెఫ్టినెంట్ దిలీప్ పరుల్కర్ పాకిస్థాన్ భూభాగంలో పడిపోయి, అక్కడి భద్రతాదళాలకు దొరికిపోయారు. ఆ విపత్కర స్థితి నుంచి ఎంతో సాహసోపేతంగా ఆయన బయటపడ్డారు. రావల్పిండిలోని పీఓడబ్ల్యు (ప్రిజనర్ ఆఫ్ వార్) క్యాంప్ నుంచి మరో ఇద్దరు - మల్వీందర్ సింగ్ గ్రేవాల్, హరీశ్ సింగ్జీతో కలిసి 1972 ఆగస్ట్ 13న తప్పించుకున్నారు దిలీప్. ఆ వాస్తవ గాథను ‘ఫోర్ మైల్స్ టు ఫ్రీడమ్’ అనే పుస్తకంగా రాశారు రచయిత్రి ఫెయిత్ జాన్స్టన్. ఈ పుస్తకంలోని కొన్ని సంఘటనలను ‘చెలియా’లోని కొన్ని సన్నివేశాలకు ఉపయోగించుకున్నారు మణిరత్నం. ముఖ్యంగా పాకిస్థాన్ నుంచి కార్తీ, అతని స్నేహితులు తప్పించుకొనే సన్నివేశాలు ఆ పుస్తకం స్ఫూర్తికే గ్రహించినవే. ఆ సన్నివేశాల ప్రామాణికతను ప్రశ్నించేవారికి ‘చెలియా’ బృందం ఇస్తున్న జవాబిదే.

troo insident kaartii kathaanaayakudigaa maniratnam roopondinchina dwibhasha chitram ‘chelia’ (tamilamlo ‘kaatru veliyidai’) prastutam theaterlalo nadustondi. andulo oka episodlo kaartii, athani iddaru snehitulu pakisthan jailu nunchi, akkadi armi jawanla nunchi tappinchukoni paaripotaaru. ee sannivesaanni kontamandi sameekshakulu prasninchaaru. pakisthan jailu nunchi alaa evaraina tappinchukovadam saadhyamavutundaa?.. ani vimarsinchaaru. nijaaniki aa sannivesam puurtigaa kalpitamemi kaadu. daani venuka oka vaastavika sanghatana undi! 1971 dissember 10na jarigina gharshanalo fliat leftinent dilip parulkar pakisthan bhuubhaagamloo padipoyi, akkadi bhadrataadalaalaku dorikipoyaaru. aa vipatkara sthiti nunchi entho saahasopetamgaa aayana bayatapaddaru. ravalpindiloni poedablyu (prisener af war) camp nunchi maro iddaru - malvinder sing greval, hareesh singjeetho kalisi 1972 august 13na tappinchukunnaaru dilip. aa vaastava gaathanu ‘for miles tu freedam’ ane pustakamgaa raasaaru rachayitri feyit janston. ee pustakamloni konni sanghatanalanu ‘chelia’loni konni sannivesaalaku upayoginchukunnaru maniratnam. mukhyamgaa pakisthan nunchi kaartii, athani snehitulu tappinchukone sannivesaalu aa pustakam sphoortike grahinchinave. aa sannivesaala praamaanikatanu prasninchevaariki ‘chelia’ brundam istunna jawabide.